題渡水羅漢畫
作者：龐謙孺
朝代：宋

paragraphs: 偏袒右肩赤一膊，開顔含笑不作惡。
廣深莫種金蓮花，故使浮杯襯雙脚。
心既忘形亦忘怖，徒使旁觀毛髮豎。
本無行止令人圖，竟到彼岸歸何處。
我知畫者意識真，是故古來傳至今。
亦無此心可得驚，亦無此身可得沈。
浪頭乘風正得路，不動莊嚴幾時去。
從今不往亦不還，一幅之間作常住。
君不聞古人祇作如是觀，請公莫問何以故。